เพิ่มการระบายน้ำจาก 4 เขื่อนหลักและจากลุ่มน้ำแม่กลอง แก้ปัญหาน้ำทะเลหนุนสูงกระทบการผลิตน้ำประปา
นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ ในฐานะรองผู้อำนวยการกองอำนวยการน้ำแห่งชาติ กล่าวว่า กองอำนวยการน้ำแห่งชาติได้ติดตามและเฝ้าระวังสถานการณ์น้ำทะเลหนุนที่ส่งผลต่อความเค็มในแม่น้ำ 5 สายหลักที่สูงกว่าเกณฑ์ปกติ ส่งผลกระทบต่อการผลิตน้ำประปา โดยเฉพาะบริเวณสถานีสูบน้ำดิบสำแล จังหวัดปทุมธานี นับตั้งแต่วันที่ 8 มกราคมเป็นต้นมา โดยพลเอก ประวิตร วงษ์สุวรรณ์ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ ได้สั่งการให้กรมชลประทาน การประปานครหลวง เพิ่มการระบายน้ำจาก 4 เขื่อนหลักตอนบน รวมถึงการผันน้ำจากลุ่มน้ำแม่กลองมาช่วยเหลือในพื้นที่ของแม่น้ำเจ้าพระยาและติดตามสถานการณ์วางแผนจัดสรรน้ำเพื่อไม่ให้เกิดปัญหาการขาดแคลนน้ำด้านอุปโภค บริโภค เนื่องจากพบมีการเพาะปลูกข้าวรอบ 2 ในหลายพื้นที่ลุ่มน้ำสำคัญจำนวนมากและดึงน้ำจากสถานีสูบน้ำของภาคราชการ และเครื่องสูบน้ำของประชาชนเองทำให้มีการนำน้ำไปใช้เกินกว่าแผนที่กำหนดไม่น้อยกว่า 750 ล้านลูกบาศก์เมตร นายสมเกียรติ ประจำวงษ์ กล่าวว่า หน่วยงานที่เกี่ยวข้องได้ร่วมกันกำหนดมาตรการแก้ไขปัญหาเบื้องต้นด้วยการเพิ่มการระบายน้ำใน 4 ช่วงที่น้ำทะเลหนุนสูงสุด ช่วงแรกเริ่มตั้งแต่วันนี้จนถึงวันที่ 13 กุมภาพันธ์ 2564 โดยการดำเนินการจะสอดคล้องกับการจัดสรรน้ำเพื่อใช้ในการอุปโภคบริโภคและการเกษตรจนถึงฤดูฝน สร้างความเข้าใจประชาชนเกี่ยวการบังคับใช้ พ.ร.บ.ทรัพยากรน้ำ รวมถึงการวางแผนงานระยะยาวอย่างเป็นระบบ